Odporúčanie Rady pre ďalší boj proti korupcii zahraničných verejných činiteľov v medzinárodných obchodných transakciách, 
prijaté dňa 26. novembra 2009

Príloha I

Príručka dobrej praxe pre implementovanie osobitných článkov Dohovoru o boji proti podplácaniu zahraničných verejných činiteľov v medzinárodných obchodných transakciách

S ohľadom na závery a odporúčania Pracovnej skupiny pre podplácanie  v medzinárodných obchodných transakciách vo svojom programe systematického následného sledovania s cieľom monitorovať a podporovať úplnú implementáciu  Dohovoru OECD o boji proti podplácaniu v medzinárodných obchodných transakciách (ďalej len „Dohovor OECD o boji proti podplácaniu“), ako to vyžaduje článok 12 Dohovoru, dobrá prax na úplnú implementáciu osobitných článkov Dohovoru sa vyvinula nasledovne:

A)	Článok 1 Dohovoru OECD o boji proti podplácaniu: Trestný čin podplácania zahraničných verejných činiteľov

Článok 1 Dohovoru OECD o boji proti podplácaniu by mal byť implementovaný takým spôsobom, aby  neposkytoval obranu alebo výnimku vtedy, kedy sa zahraničný verejný činiteľ domáha  úplatku.

Členské krajiny by mali zvyšovať verejné povedomie a poskytovať konkrétne písomné príručky pre verejnosť o svojich právnych predpisoch, ktorými sa implementuje Dohovor OECD o boji proti podplácaniu a komentáre k Dohovoru.

Členské krajiny by mali poskytovať vhodné informácie a školenia svojim verejným činiteľom vyslaným do zahraničia o ich právnych predpisoch, ktorými sa implementuje Dohovor OECD o boji proti podplácaniu, aby oni mohli poskytnúť základné informácie spoločnostiam v zahraničných krajinách a primeranú pomoc, ak sa tieto podniky stretnú s domáhaním                      sa úplatku.

B)	Článok 2 Dohovoru OECD o boji proti podplácaniu: Zodpovednosť právnických osôb

Systémy členských krajín pre zodpovednosť právnických osôb za podplácanie zahraničných verejných činiteľov v medzinárodných obchodných transakciách by nemali obmedzovať zodpovednosť v prípadoch, kedy fyzická osoba alebo osoby, ktoré spáchali trestný čin                    sú stíhaní alebo odsúdení.

Systémy členských krajín pre zodpovednosť právnických osôb za podplácanie zahraničných verejných činiteľov v medzinárodných obchodných transakciách by mali mať jeden z nasledujúcich prístupov:

a)	úroveň právomoci osoby, ktorej konanie spúšťa zodpovednosť právnickej osoby                   je flexibilná a odráža širokú škálu rozhodovacích systémov právnickej osoby, alebo

b)	prístup je funkčne ekvivalentný s vyššie uvedeným, hoci je začaté len konaním osôb s najvyššou úrovňou riadiacej právomoci, pretože tieto prípady sú uvedené:

-	Osoba s najvyššou úrovňou riadiacej právomoci ponúka, sľubuje alebo poskytuje úplatok zahraničnému verejnému činiteľovi;

-	Osoba s najvyššou úrovňou riadiacej právomoci nariadi alebo povolí osobe                      na nižšej úrovni právomoci ponúknuť, sľúbiť  alebo dať úplatok zahraničnému verejnému činiteľovi a

-	Osoba s najvyššou úrovňou riadiacej právomoci nedokáže zabrániť osobe na nižšej úrovni právomoci podplatiť verejného činiteľa, okrem iného prostredníctvom nedostatočného dohľadu alebo nevykonaním primeranej vnútornej kontroly, etiky a dodržania programov alebo opatrení.

C)	Zodpovednosť za podplácanie prostredníctvom sprostredkovateľov

Členské krajiny by mali zabezpečiť v súlade s článkom 1 Dohovoru OECD o boji proti podplácaniu a princípom funkčnej ekvivalencie Komentáru 2 k Dohovoru OECD o boji proti podplácaniu, aby sa právnická osoba nemohla vyhnúť zodpovednosti,  ak  pomocou sprostredkovateľov, vrátane iných právnických osôb, ponúkla, sľúbila alebo dala úplatok zahraničnému verejnému činiteľovi v jeho mene.

D)	Článok 5: Výkon

Členské krajiny by mali byť ostražité pri zabezpečovaní, aby vyšetrovanie a stíhanie podplácania zahraničných verejných činiteľov v medzinárodných obchodných transakciách nebolo ovplyvnené ohľadmi na národnoekonomické záujmy, potenciálny účinok na vzťahy k inému štátu alebo na totožnosť dotknutých fyzických osôb alebo právnických osôb v súlade s článkom 5 Dohovoru OECD o boji proti podplácaniu.

Sťažnosti z podplácania zahraničných verejných činiteľov by sa mali vážne skúmať a vierohodné obvinenia posúdiť príslušnými orgánmi.

Členské krajiny by mali zabezpečiť dostatočné zdroje pre orgány činné v trestnom konaní s cieľom umožniť efektívne vyšetrovanie a stíhanie podplácania zahraničných verejných činiteľov v medzinárodných obchodných transakciách s prihliadnutím na Komentár 27 Dohovoru  OECD o boji proti podplácaniu.